Acţiune în forţă a poliţiştilor din Buhuşi, pentru prinderea unui bărbat care se ascundea de autorităţi ca să scape de închisoare.

Bărbatul, în vârstă de 38 de ani era condamnat pentru tulburarea liniştii publice şi urma să ispăşească pedeapsa de 4 ani şi 10 luni, în spatele gratiilor. I-a venit ideea să se ascundă de autorităţi într-o groapă acoperită de gunoi şi scânduri.

„Sâmbătă, 18 mai a.c., în urma efectuării unei ample acţiuni informativ-operative, poliţiştii băcăuani de investigaţii criminale au descins în cartierul Orbic din oraşul Buhuşi, unde au depistat un bărbat, de 38 ani, din oraşul Buhuşi, care se afla ascuns într-o groapă acoperită cu scânduri şi gunoi”, au transmis reprezentanţii IPJ Bacău.

După ce a fost capturat de poliţişti, fugarul a fost încarcerat la Penitenciarul Bacău.

Acţiunea de prindere a celui în cauză a beneficiat de sprijinul Inspectoratului General al Poliţiei Române – Direcţia Operaţiuni Speciale precum şi al Inspectoratului de Jandarmi Judeţean Bacău.